กระทรวงการพัฒนาสังคมและความมั่นคงของมนุษย์ จัดงานวันเด็กแห่งชาติ 2563 มุ่งส่งเสริมเป็นพลเมืองเด็กดี เด็กยุคดิจิทัล เด็กรักสิ่งแวดล้อม
กระทรวงการพัฒนาสังคมและความมั่นคงของมนุษย์ จัดงานวันเด็กแห่งชาติ 2563 มุ่งส่งเสริมเป็นพลเมืองเด็กดี เด็กยุคดิจิทัล เด็กรักสิ่งแวดล้อม นายปรเมธี วิมลศิริ ปลัดกระทรวงการพัฒนาสังคมและความมั่นคงของมนุษย์ เปิดงานวันเด็กแห่งชาติ ประจำปี 2563 ภายใต้แนวคิด สุดยอดเด็กไทย ณ บริเวณสถานสงเคราะห์เด็กหญิงบ้านราชวิถี โดยกล่าวว่า กระทรวงการพัฒนาสังคมและความมั่นคงของมนุษย์ ร่วมกับหน่วยงานภาคเอกชน จัดกิจกรรมต่างๆ สำหรับเด็กในงานวันเด็กแห่งชาติ ประจำปี 2563 ภายใต้แนวคิด “สุดยอดเด็กไทย” ประกอบด้วย 3 เรื่องคือ พลเมืองเด็กดี  เด็กยุคดิจิทัล และเด็กรักสิ่งแวดล้อม ซึ่งสอดคล้องกับการเปลี่ยนแปลงของโลกและสังคมในปัจจุบัน โดยได้ขอให้เด็กทุกคนมีความพยายามที่จะเปลี่ยนแปลงและพัฒนาตนเอง ให้ก้าวทันต่อการเปลี่ยนแปลงของเทคโนโลยีและสังคมโลกต่อไป        สำหรับภายในงานนั้น มีของขวัญสำหรับเด็กที่เข้าร่วมกิจกรรมกว่า 1,500 ชิ้น โดยแบ่งโซนกิจกรรมสร้างสรรค์ ประกอบด้วยกิจกรรมจากหน่วยงานสังกัดกระทรวง พม. การแสดงความสามารถของนักฟุตบอลเยาวชนจากสถานสงเคราะห์เยาวชนมูลนิธิมหาราชและสถานสงเคราะห์เด็กหญิงบ้านราชวิถี โซนกิจกรรมภาคเอกชนและองค์กรเครือข่าย โซนกิจกรรมกลางแจ้ง ประกอบด้วยเครื่องเล่นสำหรับเด็ก และโซนกิจกรรมบนเวที การแสดงบนเวทีของเด็กในสถานรองรับสังกัดกระทรวง พม. สภาเด็กและเยาวชนแห่งประเทศไทย ตัวแทนเครือข่ายเด็กและเยาวชน และศิลปินนักร้อง อาทิ ใบเฟิร์น ไมค์ทองคำ และ เอ อภิรักษ์ ไมค์ทองคำ